F'artiklu dwar is- coeliac li deher fuq il-gazzetta In-Nazzjon , il-Partit Nazzjonalista reġa' kien żbaljat fuq ċifri li għandhom x'jaqsmu mas-saħħa. Fl-artiklu ġie rrapurtat li l- voucher li l-Gvern jagħti lill-persuni li huma coeliac huwa ta' €30, iżda fil-fatt dan il- voucher huwa ta' €45 fix-xahar, u jitla' għal €50 fix-xahar għall-anzjani u dawk li għandhom il-kartuna r-roża. Fi stqarrija l-Ministeru għas-Saħħa qal li qabel ma ġiet introdotta s-sistema tal- voucher , dawk li huma coeliacs ta' kull xahar kienu jmorru jiġbru numru ta' prodotti miċ-Ċentri tas-Saħħa ta' Birkirkara, sistema li ħafna kienu jgergru dwarha minħabba l-limitazzjonijiet tal-għażla li kellha. Permezz tal-iskema tal- vouchers , kull persuna intitolata għalihom tista' tuża l- voucher biex tixtri l-prodotti gluten free minn numru kbir ta' stabbilimenti madwar il-pajjiż. B'dan l-artiklu, il-Partit Nazzjonalista reġa' wera li fejn tidħol saħħa qiegħed iħawwad fiċ-ċifri.